**ДO**

**Г-Н МАРИЯН ДИМИТРОВ**

**ОБЩИНСКИ СЪВЕТНИК**

**ЧРЕЗ**

**АКАД. ХРИСТО БЕЛОЕВ, ДТН**

**ПРЕДСЕДАТЕЛ НА ОБЩИНСКИ СЪВЕТ – РУСЕ**

**Относно:** *Запитване с изходящ № ОбС-292/23.02.2024 г.*

**УВАЖАЕМИ ГОСПОДИН ДИМИТРОВ,**

Във връзка с постъпило Ваше питане, вх. №ОбС-287/23.02.2024 г., постъпило в общинска администрация с наш вх. № 06-01-54/23.02.2024 г., Ви отговоряме на поставените въпроси, както следва:

**ВЪПРОС.1: Има ли ИЗПЪЛНИТЕЛЯ 4 броя основни и 2 броя резервни сметосъбиращи автомобили пригодени за работа с контейнерите тип „Норд“?**

Община Русе има сключени Договори след проведена процедура по ЗОП , с номера № ЗОП – 24/16.07.2020 г. и -25/16.07.2020 г. с „Нелсен – Чистота“ ЕООД с предмет: *„Събиране на смесени битови отпадъци, образувани на територията на гр. Русе и транспортирането им до съоръжения/инсталации за третиране на отпадъци“ по обособена позиция №1 и №2 „Събиране на смесени битови отпадъци, образувани на територията на Зона 1 и Зона 2 на гр. Русе и транспортирането им до съоръжения/инсталация за третиране на отпадъци“.*

ИЗПЪЛНИТЕЛЯТ притежава броя специализирани автомобили за обслужване на съдовете за битови отпадъци, разположени на територията на гр. Русе.

**ВЪПРОС.2: Защо на 10 януари 2024 г. и на 7 и 8 февруари 2024 г. в сметосъбирането и сметоизвозването не се включиха 2-та броя резервни сметосъбиращи автомобили пригодени за работа с контейнерите тип „Норд“, а вместо тях, само за боклука около контейнерите, се правеха безуспешни опити да бъде извозен с камионите за едрогабаритни отпадъци?**

Дейността по сметосъбиране и сметоизвозване на фирмата изпълнител се извършва съгласно заповедта на Кмета за границите и честотата на сметосъбиране. ИЗПЪЛНИТЕЛЯТ ежедневно изпълнява ангажиментите си посредством наличната техника. Нерегламентираното изхвърляне на отпадъци, различни от смесените битови (строителни отпадъци, едрогабаритни отпадъци, жар от домакинствата и др.) води до повреждане на системата, както и запалване на сметосъбиращи автомобили. Тези обстоятелства, както и други предпоставки затрудняват нормалната ежедневна организация на дейността. През последните месеци се наблюдават аварийни ситуации със сметосъбиращата техника, които изискват възстановяването на работния режим след известен период от време.

**ВЪПРОС.3: Какви санкции, съгласно сключения договор, наложи Община Русе на концесионера „Нелсен – Чистота“ ЕООД за създадения хаос поради неизпълнените им задължения за сметосъбиране и сметоизвозване на 10 януари 2024 г. и на 7 и 8 февруари 2024 г. - поотделно ?**

За неизпълнението на дейностите по сметосъбиране и сметоизвозване на изпълнителя се налага неустойка в размер на 2% от съответното месечно възнаграждение, в който е констатирано неизпълнението, след изтичане на периода.

**ВЪПРОС.4: Какви санкции за 2024 г., съгласно сключения договор, е наложила Община Русе на концесионера „Нелсен – Чистота“ ЕООД за непочистени терени до 3 м. от контейнерите?**

В 2024г. Община Русе е санкционирала фирмата изпълнител в размер на 2 000 лв.

**ВЪПРОС.5: Ще допуснете ли до участие в новата обществена поръчка и сегашния концесионер „Нелсен – Чистота“ ЕООД?**

Обществените поръчки се възлагат по процедури предвидени в Закона за обществените поръчки, като са определени принципите, условията и реда за възлагане. В процедурата за възлагане на обществена поръчка може да участва всеки кандидат или участник, който отговаря на предварително обявените условия.

**ВЪПРОС.6: Според Вас, колко още трябва да се вдигне данък сгради и такса смет, за да получават гражданите на гр. Русе качествена услуга за сметосъбиране и сметоизвозване, тъй като за 2024 г. такса смет се повиши, но проблемът пак не се реши?**

Приетите промени на заседанието на Общински съвет – Русе от 21.12.2023 г. не са свързани с определяне размера на такса битови отпадъци, съответно няма промяна в реда и начина на облагането на данъчно задължените лица. Към момента действащият размер на такса битови отпадъци е съгласно Решение № 44, прието с Протокол № 4/29.12.2011 г.

**С уважение,**

**ЕНЧО ЕНЧЕВ**

*За Кмет на Община Русе,*

*Съгласно Заповед №РД-01-434/26.02.2024 г.*